Uznesenie Európskeho parlamentu o európskom zmluvnom práve a revízii acquis: ďalší postup (2005/2022(INI))



Úradný vestník 292 E , 01/12/2006 S. 0109 - 0112



P6_TA(2006)0109 Európske zmluvné právo a revízia acquis Uznesenie Európskeho parlamentu o európskom zmluvnom práve a revízii acquis: ďalší postup (2005/2022(INI)) Európsky parlament, - so zreteľom na článok 45 rokovacieho poriadku, - so zreteľom na správu Výboru pre právne veci a stanovisko Výboru pre vnútorný trh a ochranu spotrebiteľa (A6-0055/2006), A. keďže sa ukazuje, že iniciatíva týkajúca sa európskeho zmluvného práva, ako ju opisuje oznámenie Komisie z 11. októbra 2004 (KOM(2004)0651) a informuje o nej prvá výročná správa Komisie o pokroku (KOM(2005)0456), by sa mala považovať predovšetkým za pokus o lepšie zákonodarstvo na úrovni EÚ, rozhodne však nie je jasné, čo prinesie z hľadiska praktických výsledkov alebo na akom právnom základe sa prijme akýkoľvek záväzný nástroj alebo nástroje, B. keďže je zjavné, že mnoho vedeckých pracovníkov a zúčastnených strán, ktoré pracujú na tomto projekte, zastáva názor, že hlavným dlhodobým výsledkom bude európsky kódex povinností alebo dokonca plnohodnotný európsky občiansky zákonník, a to i napriek tomu, že Komisia popiera, že by to bolo jej cieľom, a že tento projekt je v každom prípade zďaleka najdôležitejšou iniciatívou, ktorá prebieha v oblasti občianskeho práva, C. keďže rozhodnutie vyvíjať úsilie o vytvorenie takéhoto kódexu a pracovať na ňom musia prijať politické orgány, pretože samotné rozhodnutie zvoliť si kódex je politické a jeho obsah, i keď má právny charakter, je predurčený na sociálne a politické ciele; keďže v budúcnosti pravdepodobne bude politická vôľa na prijatie takéhoto kódexu, je nevyhnutné, aby práca na ňom v súčasnosti prebiehala na kvalitnej úrovni a s náležitým politickým príspevkom, D. keďže, hoci sa iniciatíva vo svojej súčasnej podobe obmedzuje na racionalizáciu a zjednodušenie acquis v oblasti ochrany spotrebiteľa a na vytvorenie fakultatívnych štandardných zmluvných podmienok, je nevyhnutné, aby politické orgány k procesu náležite prispeli; v tejto súvislosti by mohla slúžiť ako príklad nedávna skúsenosť s prijatím nového občianskeho zákonníka v Holandsku, E. keďže, ak je cieľom revízia acquis v oblasti ochrany spotrebiteľa v snahe zvýšiť dôveru verejnosti vo vnútorný trh, je potrebné zabezpečiť vysokú úroveň ochrany spotrebiteľa, F. keďže konečný výsledok iniciatívy by mal byť otvorený zmenám a doplneniam zo strany zákonodarných orgánov ES a mal by byť nimi formálne prijatý, G. keďže existujúce acquis v oblasti ochrany spotrebiteľa je osobitnou oblasťou práva Spoločenstva, ktorá odzrkadľuje snahu zákonodarných orgánov ES zabezpečiť vysokú úroveň ochrany spotrebiteľa v súlade so zmluvami, a hoci je zrejmé, že iniciatíva týkajúca sa európskeho zmluvného práva má širšie právomoci pri zabezpečovaní a rozvíjaní vnútornej jednoty zmluvného práva ako celku, nesmie to viesť k oslabeniu hodnôt, ktoré sú jadrom existujúceho acquis v oblasti ochrany spotrebiteľa, Základné zásady a ciele 1. opätovne zdôrazňuje svoje presvedčenie vyjadrené vo svojich uzneseniach z 26. mája 1989 [1], 6. mája 1994 [2], 15. novembra 2001 [3] a 2. septembra 2003 [4], že jednotný vnútorný trh nemôže v plnej miere fungovať bez toho, aby sa uskutočnili ďalšie kroky smerom k harmonizácii občianskeho práva; 2. vyzýva Komisiu, aby využívala prebiehajúcu prácu výskumných skupín na príprave európskeho zmluvného práva a prácu siete pre spoločný referenčný rámec (CFR-Net [5]) s cieľom využiť jej výsledky pri svojej revízii acquis v oblasti občianskeho práva a následne smerom k vytvoreniu systému občianskeho práva Spoločenstva; Hmotnoprávne otázky 3. dôrazne odporúča, aby sa navrhovaný spoločný referenčný rámec, ako aj pripravované zmluvné právo nevypracovávali jednostranne len v prospech určitej obmedzenej skupiny účastníkov právnych vzťahov; 4. pripomína Komisii, že pod pojmom "podnikateľský subjekt" sa nerozumejú len veľké korporácie, ale aj malé podniky, dokonca i také, ktoré tvorí jediná osoba, ktoré si často vyžadujú zmluvy osobitne prispôsobené ich požiadavkám, zohľadňujúce ich relatívne slabšie postavenie v zmluvných vzťahoch s veľkými korporáciami; 5. poukazuje na to, že je nevyhnutné zabezpečiť, aby sa právo, ktoré treba vypracovať, mohlo uplatňovať nielen v právnych vzťahoch medzi podnikateľskými subjektmi, ale aj v právnych vzťahoch medzi podnikateľskými subjektmi a spotrebiteľmi; 6. žiada, aby Komisia v prípade potreby rozlišovala medzi právnymi ustanoveniami platnými pre oblasť vzťahov medzi podnikateľskými subjektmi a právnymi ustanoveniami platnými pre oblasť vzťahov medzi podnikateľskými subjektmi a spotrebiteľmi a tieto dve oblasti od seba systematicky odlišovala; 7. zdôrazňuje význam zohľadňovania zmluvnej voľnosti ako základnej zásady, najmä v oblasti právnych vzťahov medzi podnikateľskými subjektmi; 8. zdôrazňuje význam zohľadnenia európskeho sociálneho modelu pri harmonizácii zmluvného práva; 9. žiada, aby sa rešpektovali rôzne právne tradície a systémy; 10. vyzýva Komisiu, aby vo svojich budúcich návrhoch primerane a presne vymedzila, v akom vzájomnom vzťahu sú tieto návrhy s pravidlami Spoločenstva o kolíznych normách a s vnútroštátnymi právnymi systémami, najmä pokiaľ ide o podmienky stanovujúce platnosť voľby rozhodného práva, záväzné pravidlá a úlohu "lex fori"; 11. dáva na zváženie, či príliš podrobné právne ustanovenia týkajúce sa jednotlivých hľadísk zmluvného práva nepredstavujú riziko, že už nebude možné pružne reagovať na zmenené právne okolnosti, a preto podporuje prijatie všeobecných úprav, ktoré môžu obsahovať aj presne nevymedzené právne koncepty a ktoré súdom poskytnú potrebný priestor na úvahu pri rozhodovaní; 12. žiada Komisiu, aby vykonala dôkladné hodnotenie dopadov z právneho a hospodárskeho hľadiska pre všetky legislatívne opatrenia týkajúce sa občianskeho práva; Procesné otázky 13. víta prvú výročnú správu Komisie o pokroku a schvaľuje jej premyslený a uvážlivý prístup k revízii acquis v oblasti ochrany spotrebiteľa; 14. žiada, aby sa na tejto činnosti podieľala Komisia ako celok pod vedením GR pre spravodlivosť, slobodu a bezpečnosť a za účasti GR pre vnútorný trh a služby a GR pre zdravie a ochranu spotrebiteľa a aby boli zabezpečené vecné a personálne zdroje, ktoré sú nevyhnutné vzhľadom na význam a rozsah tohto projektu; 15. vyzýva Komisiu, aby bezodkladne predložila jasný legislatívny plán stanovujúci budúce právne nástroje, prostredníctvom ktorých má v úmysle uviesť výsledky práce výskumných skupín a siete CFR-Net do právnych vzťahov; 16. vyzýva Komisiu, aby mu predložila formálny plán postupných konzultácií o prebiehajúcej práci, a tiež plán konečného uplatňovania výsledkov činnosti vedeckých pracovníkov a siete CFR-Net; 17. vyzýva Komisiu, aby zabezpečila primerané zohľadnenie výsledkov získaných sieťou CFR-Net v práci výskumných skupín; 18. podporuje Komisiu v jej úsilí o lepšie zákonodarstvo, ale zdôrazňuje, že práca vedeckých pracovníkov pri vývoji spoločného referenčného rámca (CFR) musí sledovať jasné usmernenia stanovené zákonodarnými orgánmi EÚ; 19. vyzýva Komisiu, aby prispela k objasňovaniu výskumných procesov a procesov týkajúcich sa záujmových skupín tak, že vytvorí organizačnú schému a (alebo) vývojový diagram, v ktorom budú jasne znázornené všetky zainteresované jednotlivé skupiny, pracovné skupiny, strany a iné subjekty a tým poskytne údaje o ich úlohe a postavení v týchto procesoch; 20. považuje za žiaduce, aby mu Komisia na základe záverečnej správy vedeckých pracovníkov predložila rôzne možnosti právnych riešení, a pripomína, že konečné schválenie CFR bude možné iba po politickom súhlase Európskeho parlamentu a Rady; 21. vyzýva Komisiu, aby ho pravidelne, minimálne však prostredníctvom štvrťročných správ, informovala o dosiahnutých výsledkoch a pokroku v rámci činnosti siete CFR-Net a výskumných skupín; 22. žiada, aby sa vo štvrťročných správach uvádzali aspoň tieto informácie: a) súhrn najdôležitejších výsledkov doterajších seminárov, b) reakcie výskumných skupín a c) vyhlásenie Komisie o spôsobe, akým navrhuje využiť tieto výsledky pri svojej ďalšej činnosti; 23. vyzýva Komisiu, aby čo najužšie spolupracovala s Európskym parlamentom pri uskutočňovaní akýchkoľvek krokov v prospech rozvoja CFR; je toho názoru, že s Európskym parlamentom by sa mal formálne konzultovať najskôr návrh štruktúry a následne každá hlava alebo časť CFR (v závislosti od jeho konečnej štruktúry) v priebehu jeho finalizácie a nakoniec konečný nástroj; 24. vyzýva Komisiu, aby s nim vopred prekonzultovala ďalšie plánovacie opatrenia; 25. vyzýva Komisiu, aby zástupcom záujmov praxe poskytla viac času na prípravu a diskusiu o podstate činnosti pracovných skupín siete CFR-Net; 26. nalieha na to, aby organizácie, ktoré v rámci siete CFR-Net zastupujú záujmové skupiny, mohli samy rozhodovať o tom, ktorí zástupcovia sa na schôdzach zúčastnia; 27. poveruje Výbor pre právne veci a výbory požiadané o stanovisko k európskemu zmluvnému právu, aby neustále sledovali činnosť Komisie, výskumných skupín a siete CFR-Net a v prípade potreby zaujali stanovisko k výsledkom, ktoré Komisia pravidelne uverejňuje; 28. vyzýva každé predsedníctvo Rady, aby v spolupráci s Komisiou a Európskym parlamentom organizovalo fórum, na ktorom by bolo možné predstaviť dosiahnuté výsledky a pokrok v rámci postupu a diskutovať o nich; 29. s cieľom zviditeľniť tento ambiciózny a dlhodobý projekt a sústrediť naň zaslúženú pozornosť sa zaväzuje starostlivo zvážiť spôsob, akým by sa mu mal venovať, a preto navrhuje vytvoriť parlamentnú projektovú skupinu, ktorá by mala byť primerane vybavená, aby sa mohla týmto dlhodobým projektom zaoberať počas tohto parlamentného obdobia a ktorá by mala odrážať postup posilnenej spolupráce medzi výbormi; * * * 30. poveruje svojho predsedu, aby toto uznesenie postúpil Rade a Komisii. [1] Ú. v. ES C 158, 26.6.1989, s. 400. [2] Ú. v. ES C 205, 25.7.1994, s. 518. [3] Ú. v. ES C 140 E, 13.6.2002, s. 538. [4] Ú. v. EÚ C 76 E, 25.3.2004, s. 95. [5] Sieť subjektov zastupujúcich záujmy organizácií na ochranu spotrebiteľa, priemyslu, obchodu a právnických povolaní (CFR-Net). --------------------------------------------------